„ Þetta er ekki rétt , við finnum fyrir miklum áhuga og miklum meðbyr . “ Þetta segir María Margrét Jóhannsdóttir , samskiptafulltrúi félagsins Play sem hyggur á að hefja flugrekstur til og frá Íslandi á næstunni , spurð út í frétt Fréttablaðsins í morgun um að fjárfestar væru hikandi við að leggja félaginu til fjármuni . Í gær hækkuðu bréf Icelandair um tæplega 10% og segir Fréttablaðið að það sé rakið til óvissu um hlutafjársöfnun Play og ekki hafi fengist staðfestar upplýsingar um fjárfesta sem hafi skuldbundið sig til að taka þátt í hlutafjárútboði þess . Bréf Icelandair hafa þó í dag tekið að lækka og þegar þetta er skrifað nemur lækkunin rúmlega 4% . María segir í samtali við mbl.is að Íslensk verðbréf séu enn að vinna að útboðinu og stjórnendur Play séu ánægð með stöðuna . Hún sagðist hins vegar ekki geta tjáð sig nákvæmlega um hvort einhverjir fjárfestar hefðu staðfest hlutafjárloforð eða upphæðir í því sambandi . Þá segist hún ekki geta sagt hvort mögulegir fjárfestar séu innlendir eða erlendir . Í síðustu viku greindi ViðskiptaMogginn frá því að Play hefði tryggt sér 40 milljón evru fjármögnun frá Athene capital , en Fréttablaðið segir að til trygginga þurfi 8 milljóna evra í reiðufé á móti sem tryggingu . Þegar Play var formlega kynnt í byrjun mánaðarins sagði Arnar Már Magnússon , forstjóri félagsins , að stefnan væri sett á að hefja sölu flugmiða fyrir lok nóvember þegar flugrekstrarleyfi væri í höfn og að jómfrúarflugið yrði í desember . Spurð hvort þessi áform standi enn segir María svo vera . Þannig sé flugrekstrarleyfið í ferli og viðtöl vegna ráðninga standi yfir . „ Það er enn áætlun um að byrja að selja miða í lok nóvember eða byrjun desember og í kjölfarið að hefja flug , “ segir María . Spurð hvort það verði fyrir áramót segir hún að allt útlit sé fyrir það . mbl.isAlls sóttu um 2.500 manns um störf hjá félaginu og þá segir María að á milli 40 til 50 þúsund manns hafi skráð sig á póstlista . „ Við finnum fyrir miklum áhuga , “ segir hún að lokum .